‹‹የላፍቶ የአትክልት እና ፍራፍሬ የገበያ ማዕከል የአንድነት እና የትብብር ምሳሌ ነው›› ወይዘሮ አዳነች አበቤ የአዲስ አበባ ከተማ አስተዳደር ምክትል ከንቲባ
 ሞገስ ተስፋአዲስ አበባ፡- የላፍቶ የአትክልት እና ፍራፍሬ የገበያ ማዕከል የአንድነት እና የትብብር ምሳሌ መሆኑን የአዲስ አበባ ከተማ አስተዳደር ምክትል ከንቲባ ወይዘሮ አዳነች አበቤ አስታወቁ። ፕሮጀክቶችን መጀመር ሳይሆን ዋናው መለኪያችን ጨርሶ ለአገልግሎት ማብቃት መሆን አለበት ሲሉም አሳሰቡ።የላፍቶ የአትክልትና ፍራፍሬ የገበያ ማዕከል ትናንት በተመረቀበት ወቅት ምክትል ከንቲበዋ እንዳስታወቁት፣ የላፍቶ ገበያ ማዕከል ብዙ ነገሮችን የሚያስተምር ነው። ሁላችንም በአንድነት መንፈስ ተባብረን መሥራት ከቻልን፣ መለወጥ እንደምንችል፤ በእርግጥም ብልፅግናችንን ሊያረጋግጥ እና ሊያፋጥን የሚችል አቅም እንዳለን ትልቅ ማሳያ ነው። አንድ ወር ባልሞላ ጊዜ ውስጥ የአንድ ፕሮጀክት መስሪያ ቦታ እንኳ ይፅዳ ሲባል በአግባቡ ተሠርቶ በማይጠናቀቅበት ወቅት ተገንብቶ የተመረቀው የላፍቶ የአትክልት እና ፍራፍሬ የገበያ ማዕከል የአንድነት እና የትብብር ምሳሌ እንደሆነ ያመለከቱት ወይዘሮ አዳነች፣ ይህ ውጤት የመጣው ሁሉም ባለድርሻ አካላት በቅንጅት መሥራት በመቻላቸው እንደሆነ ገልጸዋል። ቀን እና ሰዓት በመቁጠር ሳይሆን ምን ያህል ሥራ ሠራን ብለን በመቁጠር ፕሮጀክቶቻችንን በመለካት የደረስንበትን አፈጻፀም በሚገባ በመለየት በመሥራት በከተማችን ያሉ ዘርፈ ብዙ ችግሮችን መፍታት እየተቻለ ነው። ይህም አሠራር ቀጣይነት ሊኖረው ይገባል ብለዋል። ከዚህ በኋላ በአዲስ አበባ በየሁለት ሳምንቱ እና በየወሩ የሚመረቁ ፕሮጀክቶች እንደሚኖሩም አመልክተዋል። “በቀን ሥራ ብቻ ብልጽግናን ማረጋገጥ አይቻልም። ስለሆነም ቀንም ሌትም መሥራት ይገባል። ምክንያቱም ድህነትን ማሸነፍ የሚቻለው በሚገባው እና በሚጠበቅብን ልክ መሥራት ሲቻል ነው” ብለዋል።የፉሪ የገበያ ማዕከል የተገነባው እናቶች እና ሴቶች በንግዱ እቅስቃሴ ውስጥ ድርሻ እንዲኖራቸው ታስቦ ቢሆንም ለታሰበለት ዓላማ ሳይውል መቆየቱን የጠቁሙት ምክትል ከንቲበዋ፣ ዛሬ ላይ የነበሩባቸውን ችግሮች በማስተካከል እናቶች እና ሥራ አጥ ወጣት ሴቶች ወደ ንግዱ እንቅስቀሴ ውስጥ መግባት እንዲችሉ መደረጉን ገልጸዋል። የጀሞ የገበያ ማዕከል በጀሞ አካባቢ የእህል ገቢያ አለመኖሩ በጥናት ተለይቶ ችግሩን እንዲቀርፍ በሚያስችል እና የአካባቢው ማህበረሰብ በተመጣጣኝ ዋጋ እንዲሸምት ታሰቢ ተደርጎ መገንባቱን ጠቁመዋል። የገበያ ማዕከላቱ አምራቹ ምርቱን ለሸማቹ በቀጥታ ማቅረብ እንዲችል የተሻለ ዕድል እንደሚፈጥር ጠቁመው፣ በዚህም ቀደም ሲል የነበረውን የደላላ ሰንሰለት መቁረጥ ያስችላል። ገበያውን ለማረጋጋትም የሚኖረው ፋይዳ ከፍተኛ እንደሚሆን አስታውቀዋል።በአግባቡ አስተናግዱን እንጂ ብለው ፊታቸው ሳይጠቁር ቦታው ለሥራ እንዲውል ለተባበሩ አርሶ አደሮች እንዲሁም ለአካባቢው ማህበረሰብ እና ወጣቶች ምስጋና ያቀረቡ ሲሆን፤ ነጋዴዎችም በትክክለኛው የሽያጭ ስርዓት ግብይት ጠንክረው እንዲሠሩ ጥሪ አቅርበዋል። የገበያ ማዕከላቱ የአዲስ አበባ የንግድ ቢሮ ኃላፊ፣ የከተማ አስተዳደሩ ምክር ቤት አፈ ጉባኤ፣ የንፋስ ስልክ ላፍቶ ክፍለ ከተማ ሥራ አስፈፃሚ እና የተለያዩ የሥራ ኃላፊዎች በተገኙበት የተመረቀ ሲሆን፤ በምረቃ ስነ ስርዓቱ ወቅት ለሥራው ስኬት አስተዋፅኦ ያደረጉ ግለሰቦች፣ ድርጅቶች የምስጋና እና የምስክር ወረቀት ተበርክቶላቸዋል።የማዕከላቱ ሥራ መጀመር ከ3 ሺ በላይ ለሚሆኑ ዜጎች የሥራ ዕድል መፍጠር ችሏል።አዲስ ዘመን ታህሳስ 26/2013